**ΕΚΤΕΝΗΣ ΣΥΝΟΨΗ ΤΕΧΝΙΚΗΣ ΕΚΘΕΣΗΣ**

**Η τεχνική έκθεση** πραγματεύεται τη χρησιμότητα των εργαστηριακών ιατροδικαστικών εξετάσεων σε θύματα πυρκαγιάς με απανθράκωση, εστιάζοντας στο δυστύχημα των Τεμπών (28/2/2023). Κεντρικό συμπέρασμα είναι ότι η απουσία τοξικολογικών, χημικών και ιστολογικών εξετάσεων κατά την αρχική διερεύνηση, σε συνδυασμό με την πρόωρη καταστροφή βιολογικού υλικού και την άρνηση εκταφών, δημιούργησε σοβαρά επιστημονικά και νομικά κενά.

**Απανθράκωση** – Εσφαλμένη χρήση ως «αιτία θανάτου»

Η απανθράκωση είναι το φαινόμενο καταστροφής των ιστών του σώματος από τη φωτιά. Πρόκειται για μεταθανάτιο εύρημα που αποτυπώνει την επίδραση της θερμότητας στο σώμα, όχι όμως για αιτία θανάτου.

Οι πραγματικοί μηχανισμοί θανάτου σε πυρκαγιές συνδέονται με εισπνοή καπνού, μονοξειδίου του άνθρακα, τοξικών αερίων και θερμική καταπόνηση.

Στην υπόθεση Τεμπών, συγκεκριμένα ιατροδικαστικά ευρήματα (αιθάλη σε τραχεία/βρόγχους, πνευμονικό οίδημα, υψηλά επίπεδα καρβοξυαιμοσφαιρίνης) αποδεικνύουν ότι αρκετά θύματα (π.χ. ΡΜ33 και ΡΜ24) ήταν ζωντανά όταν ξέσπασε η φωτιά και πέθαναν από τοξικούς και ασφυκτικούς μηχανισμούς εν ζωή, όχι από την απανθράκωση.

Η χρήση της «απανθράκωσης» ως αιτίας θανάτου σε 27 περιπτώσεις αποτελεί επιστημονική ανακρίβεια με σοβαρές συνέπειες για την απόδοση ευθυνών.

**Εργαστηριακές δυνατότητες – Διεθνής πρακτική**

Η διεθνής βιβλιογραφία και πρακτική (INTERPOL, ISO, Forensic Science Int.) τεκμηριώνουν ότι:

Πτητικές ενώσεις (BTEX: βενζόλιο, τολουόλιο, ξυλόλια) παραμένουν ανιχνεύσιμες όταν η ταφή γίνεται σε σφραγισμένους σάκους, όπως στις ταφές των Τεμπών λόγω COVID-19.

Μη πτητικά μόρια (hopanes, steranes, PAHs) ανιχνεύονται για χρόνια σε οστά, τρίχες και λίπος, ακόμα και μετά από απανθράκωση.

Η ανάλυση αιθάλης μπορεί να λειτουργήσει ως «χημικό δακτυλικό αποτύπωμα» για τον προσδιορισμό επιταχυντικών καύσης.

Η διεθνής πρακτική θεωρεί την τοξικολογική και χημική διερεύνηση αναπόσπαστο μέρος της ιατροδικαστικής διαδικασίας σε θύματα πυρκαγιάς.

**Ιατροδικαστικές παραλείψεις στην υπόθεση Τεμπών**

Δεν έγιναν τοξικολογικές και χημικές αναλύσεις σε σωρούς με σαφή ενδείξεις εισπνοής καπνού και θερμικής επιβίωσης (π.χ. ΡΜ33).

Καταστράφηκαν βιολογικά δείγματα (αίμα, ιστοί) πριν ολοκληρωθεί η δικογραφία, στερώντας τη δυνατότητα ανεξάρτητης επανεξέτασης.

Αρνήθηκαν εκταφές, μολονότι οι συνθήκες ταφής αύξαναν την πιθανότητα διατήρησης κρίσιμων δειγμάτων.

Σε θύματα με «κηλιδώσεις αλλότριων ουσιών» ή «οπτή κατάσταση οργάνων» δεν έγινε κανένας εργαστηριακός έλεγχος, παρότι τα ευρήματα επέβαλλαν εξειδικευμένες εξετάσεις.

**Νομική διάσταση**

Η καταστροφή αποδεικτικού υλικού και η μη διενέργεια εξετάσεων συνιστούν απόκλιση από διεθνή πρότυπα και θα μπορούσαν να θεωρηθούν παρακώλυση της δικαιοσύνης ή παράβαση καθήκοντος. Επιπλέον, η μη διερεύνηση αιτιών θανάτου εγείρει ζητήματα παραβίασης θεμελιωδών δικαιωμάτων (άρθρα 2 & 6 ΕΣΔΑ: δικαίωμα στη ζωή και στη δίκαιη δίκη).

**Συμπεράσματα**

Η απανθράκωση δεν είναι αιτία θανάτου· η επιστημονική διερεύνηση δείχνει ότι θύματα πέθαναν από εισπνοή καπνού και τοξικών αερίων.

Οι εργαστηριακές εξετάσεις που δεν έγιναν (αιθάλης, COHb, πτητικών και μη πτητικών υδρογονανθράκων, DNA) θα μπορούσαν να είχαν τεκμηριώσει με σαφήνεια τις αιτίες θανάτου και τη χρήση ενισχυτικών καύσης.

Η άρνηση εκταφών και η πρόωρη καταστροφή δειγμάτων στέρησαν τη Δικαιοσύνη από κρίσιμα στοιχεία.

Παρά την πάροδο 2,5 ετών, οι εκταφές παραμένουν επιστημονικά χρήσιμες, καθώς οστά, τρίχες και έδαφος μπορούν να αποδώσουν αξιόπιστα αποτελέσματα.

Η διενέργεια δευτερογενών εξετάσεων αποτελεί τη μόνη οδό για πλήρη διαλεύκανση, επιστημονική αποκατάσταση της αλήθειας και νομική δικαίωση των οικογενειών.

Η Τεχνική Ομάδα